*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 18ης Νοεμβρίου 1988

για την τροποποίηση της οδηγίας 79/693/ΕΟΚ περί προσεγγίσεως των νομοθεσιών των κρατών μελών σχετικά με τις μαρμελάδες, τους ζελέδες και τις μαρμελάδες εσπεριδοειδών καθώς και την κρέμα κάστανου

(88/593/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η οδηγία 79/693/ΕΟΚ (4) όπως τροποποιήθηκε από την πράξη προσχώρησης της Ισπανίας και της Πορτογαλίας, περιλαμβάνει στα παραρτήματά της μια σειρά τεχνικών κανόνων·

ότι η εν λόγω οδηγία πρέπει να υποστεί ορισμένες τροποποιήσεις μη υπαγορευόμενες από την τεχνική εξέλιξη·

ότι, εν όψει της ολοκλήρωσης της εσωτερικής αγοράς, οι ονομασίες των προϊόντων με χαμηλή περιεκτικότητα σε ξηρά ουσία θα πρέπει να υπόκεινται σε κοινοτικό καθεστώς πριν από την 1η Ιανουαρίου 1993·

ότι πρέπει να αναγνωρίζεται σε όλους τους καταναλωτές το δικαίωμα να ενημερώνονται σχετικά με την παρουσία σημαντικού καταλοίπου διοξειδίου του θείου στα προϊόντα στα οποία εφαρμόζεται η οδηγία 79/693/ΕΟΚ·

ότι η οδηγία 85/591/ΕΟΚ του Συμβουλίου της 20ής Δεκεμβρίου 1985 για τη θέσπιση κοινοτικών τρόπων δειγματοληψίας και μεθόδων ανάλυσης για τον έλεγχο των τροφίμων που προορίζονται για τη διατροφή των ανθρώπων (5), λόγω του οριζοντίου και γενικού χαρακτήρα της καθιστά περιττή τη διατήρηση, στην οδηγία 79/693/ΕΟΚ, ειδικής διάταξης σχετικά με τη δειγματοληψία και τις αναλύσεις·

ότι, με βάση την παρούσα εξέλιξη της κοινοτικής νομοθεσίας στον τομέα των τροφίμων, θα πρέπει να επανεξεταστεί το καθεστώς ορισμένων τροφικών προσθέτων για τα οποία αφήνεται προσωρινά στα κράτη μέλη η διακριτική ευχέρεια να επιτρέπουν ή όχι τη χρησιμοποίησή τους στις μαρμελάδες και σε παρόμοια προϊόντα. Η επανεξέταση αυτή δεν θα πρέπει να γίνει στο ειδικό πλαίσιο της οδηγίας 79/693/ΕΟΚ αλλά στο ευρύτερο πλαίσιο της γενικής νομοθεσίας για τα πρόσθετα των τροφίμων·

ότι δεν υπάρχει λόγος να απαγορευθεί η χρήση χυμών φρούτων ερυθράς χροιάς για την ενίσχυση του χρωματισμού όχι μόνο των μαρμελάδων «έξτρα» αλλά και των μαρμελάδων που παρασκευάζονται από ερυθρά φρούτα·

ότι, εξάλλου, σύμφωνα με την οδηγία 86/102/ΕΟΚ του Συμβουλίου της 24ης Μαρτίου 1986 για την τέταρτη τροποποίηση της οδηγίας 74/329/ΕΟΚ περί προσεγγίσεως των κρατών μελών σχετικά με τους γαλακτοματοποιητές, τους σταθεροποιητές τα πυκνωτικά και τα πηκτικά μέσα που επιτρέπεται να χρησιμοποιούνται στα τρόφιμα (6), η αμυλιπηκτίνη υπάγεται στο ίδιο καθεστώς με την πηκτίνη· ότι θα πρέπει να τροποποιηθεί ανάλογα η οδηγία 79/693/ΕΟΚ·

ότι θα πρέπει, επίσης, να αποσαφηνισθεί η διατύπωση ορισμένων διατάξεων της οδηγίας 79/693/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 79/693/ΕΟΚ τροποποιείται ως εξής:

1. Στο αγγλικό κείμενο ο όρος «chestnut puree» που εμφανίζεται:

- στον τίτλο,

- στην πρώτη, τέταρτη και πέμπτη αιτιολογία,

- στο άρθρο 1 σημείο 6,

- στο παράρτημα Ι μέρος Α σημείο 6,

αντικαθίσταται από τον όρο «sweetened chestnut puree».

2. Στο ισπανικό κείμενο της οδηγίας, ο όρος «mermelada» που εμφανίζεται:

- στον τίτλο,

- στην πρώτη, τέταρτη και πέμπτη αιτιολογία,

- στο άρθρο 1 σημείο 5,

- στο παράρτημα Ι, μέρος Α σημείο 5,

αντικαθίσταται από τον όρο «marmalade».

3. Στο άρθρο 3 παράγραφος 2, το δεύτερο εδάφιο αντικαθίσταται από το ακόλουθο κείμενο:

«Πριν από την 1η Ιανουαρίου 1991, το Συμβούλιο αποφασίζει, μετά από πρόταση της Επιτροπής, κανονιστικές διατάξεις σχετικά με τις κοινοτικές ονομασίες που θα χρησιμοποιούνται για τα προϊόντα αυτά.»

4. Στο άρθρο 7 παράγραφος 2, το στοιχείο δ) αντικαθίσταται από το ακόλουθο κείμενο:

«δ) όταν η περιεκτικότητα ενός προϊόντος σε υπόλειμμα διοξειδίου του θείου υπερβαίνει τα 30 mg/kg, η ένδειξη '' κατάλοιπα διοξειδίου του θείου" πρέπει να αναγράφεται στον κατάλογο των συστατικών στη σειρά που αναλογεί στην κατά βάρος συγκέντρωση του καταλοίπου στο τελικό προϊόν.»

5. Το άρθρο 7 παράγραφος 3 στοιχείο β) αντικαθίσταται από το ακόλουθο κείμενο:

«β) την ένδειξη ''ολική περιεκτικότητα σε ζάχαρη: . . . γραμμάρια ανά 100 γραμμάρια", όπου ο αναγραφόμενος αριθμός αντιπροσωπεύει τη διαθλασιμετρική τιμή του τελικού προϊόντος, προσδιορισμένη στους 20° Κελσίου, με ανοχή ± 3 βαθμούς διαθλασιμέτρου.»

6. Παρεμβάλλεται το ακόλουθο άρθρο:

«Άρθρο 8α

Οι τροποποιήσεις που είναι αναγκαίες για την προσαρμογή των παραρτημάτων στην τεχνική προόδο θεσπίζονται σύμφωνα με τη διαδικασία του άρθρου 13 εκτός από εκείνες που αφορούν τα πρόσθετα.»

7. Το άρθρο 11 αντικαθίσταται από το ακόλουθο κείμενο:

«Άρθρο 11

Τα κριτήρια ταυτότητας και καθαρότητας των προϊόντων και ουσιών που αναγράφονται στο παράρτημα ΙΙ μέρος Β και στο παράρτημα ΙΙΙ μέρος Β προσδιορίζονται, εφόσον είναι αναγκαίο, σύμφωνα με τη διαδικασία του άρθρου 13.»

8. Το άρθρο 12 διαγράφεται.

9. Το άρθρο 13 αντικαθίσταται από το ακόλουθο κείμενο:

«Άρθρο 13

1. Σε περίπτωση αναφοράς στη διαδικασία του παρόντος άρθρου, η Μόνιμη Επιτροπή Τροφίμων συγκαλείται από τον πρόεδρό της, είτε με δική του πρωτοβουλία είτε με αίτηση αντιπροσώπου ενός κράτος μέλους.

2. Ο αντιπρόσωπος της Επιτροπής υποβάλλει στη Μόνιμη Επιτροπή Τροφίμων σχέδιο των μέτρων που πρέπει να ληφθούν. Η Μόνιμη Επιτροπή Τροφίμων διατυπώνει τη γνώμη της για το σχέδιο αυτό εντός προθεσμίας που μπορεί να ορίσει ο πρόεδρός της σε συνάρτηση με τον επείγοντα χαρακτήρα του θέματος. Αποφασίζει, με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο, βάσει πρότασης της Επιτροπής. Κατά την ψηφοφορία στην Μόνιμη Επιτροπή Τροφίμων, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος την ψηφοφορία.

3. α) Η Επιτροπή θεσπίζει τα προτεινόμενα μέτρα εφόσον αυτά είναι σύμφωνα με τη γνώμη της Μόνιμης Επιτροπής Τροφίμων.

β) Όταν τα προτεινόμενα μέτρα δεν είναι σύμφωνα με τη γνώμη της Μόνιμης Επιτροπής Τροφίμων ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν το Συμβούλιο δεν έχει αποφασίσει εντός προθεσμίας τριών μηνών από την υποβολή της πρότασης, η Επιτροπή θεσπίζει τα προταθέντα μέτρα.»

10. Το άρθρο 14 διαγράφεται.

11. Στο άρθρο 15, η παράγραφος 3 διαγράφεται και η παράγραφος 2 αντικαθίσταται από το ακόλουθο κείμενο:

«2. Οι παρεκκλίσεις όσον αφορά τα πρόσθετα που προβλέπονται στην παράγραφο 1 στοιχείο α), παύουν να ισχύουν από τη στιγμή που οι σχετικοί κανόνες καθίστανται εφαρμόσιμοι σε κοινοτικό επίπεδο.» 12. Στο παράρτημα Ι μέρος Α σημείο 1, στο τέλος του ορισμού προστίθεται η ακόλουθη φράση:

«Η μαρμελάδα ''extra" από κυνόρροδα μπορεί να προέρχεται ολικά ή μερικά από πολτό κυνορρόδων.»

13. Στο παράρτημα ΙΙ μέρος Α σημείο 1, η δεύτερη περίπτωση αντικαθίσταται από το ακόλουθο κείμενο:

«- για την εφαρμογή της παρούσας οδηγίας, εξομοιούνται προς τα φρούτα οι τομάτες, τα βρώσιμα τμήματα των στελεχών ραβαρβάρου, τα καρότα και οι γλυκοπατάτες.»

14. Στο παράρτημα ΙΙ μέρος Α σημείο 1, η τέταρτη περίπτωση αντικαθίσταται από το ακόλουθο κείμενο:

«- ο όρος ''γιγγίβερις" δηλώνει τις εδώδιμες ρίζες φυτού γιγγίβερις.»

15. Στο παράρτημα ΙΙ μέρος Α, το σημείο 4 αντικαθίσταται από το ακόλουθο κείμενο:

«4. Χυμός φρούτων (χυμός)

Ο χυμός φρούτων, ο συμπυκνωμένος χυμός φρούτων και ο αφυδατωμένος χυμός φρούτων που ανταποκρίνονται στην οδηγία 75/726/ΕΟΚ του Συμβουλίου της 17ης Νοεμβρίου 1975 περί προσεγγίσεως των νομοθεσιών των κρατών μελών σχετικά με τους χυμούς φρούτων και ορισμένα ομοειδή προϊόντα (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας.

(1) ΕΕ αριθ. L 311 της 1. 12. 1975, σ. 40.»

16. Στο παράρτημα ΙΙ μέρος Α παρεμβάλλεται το ακόλουθο σημείο:

«5. α) Φλοιοί εσπεριδοειδών (φλοιοί)

Οι φλοιοί εσπεριδοειδών που έχουν καθαριστεί και απαλλαγεί ή όχι από το ενδοκάρπιο.»

17. Στο παράρτημα ΙΙ, μέρος Β αντικαθίσταται από το ακόλουθο κείμενο:

«Β. ΕΠΙΤΡΕΠΟΜΕΝΕΣ ΚΑΤΕΡΓΑΣΙΕΣ ΤΩΝ ΠΡΩΤΩΝ ΥΛΩΝ

1. α) Τα προϊόντα που ορίζονται στο μέρος Α σημεία 1, 2, 3, 5 και 5α μπορούν, σε όλες τις περιπτώσεις, να υφίστανται τις ακόλουθες κατεργασίες:

- κατεργασίες με θέρμανση και ψύξη,

- λυοφιλίωση,

- συμπύκνωση, εφόσον προσφέρονται προς τούτο από τεχνική άποψη.

β) Όταν προορίζονται για την παρασκευή προϊόντων που ορίζονται στο παράρτημα Ι μέρος Α σημεία 2, 4, και 5, μπορούν επίσης να περιέχουν διοξείδιο του θείου (Ε 220) ή τα άλατά του (Ε 221, Ε 222, Ε 223, Ε 224, Ε 226 και Ε 227).

2. Η γιγγίβερις μπορεί να είναι αποξηραμένη ή διατηρημένη σε σιρόπι.

3. Τα βερίκοκα που προορίζονται για την παρασκευή του προϊόντος που ορίζεται στο παράρτημα Ι μέρος Α σημείο 2, μπορούν επίσης να υποστούν κατεργασίες αφυδατώσεως, εκτός από λυοφιλίωση.

4. Τα κάστανα είναι δυνατόν να έχουν εμβαπτιστεί για βραχύ χρονικό διάστημα σε υδατικό διάλυμα διοξειδίου του θείου ή των αλάτων του (Ε 221, Ε 222, Ε 223, Ε 224, Ε 226 και Ε 227).

5. α) Οι χυμοί φρούτων μπορούν να υφίστανται τις κατεργασίες που προβλέπονται από την οδηγία 75/726/ΕΟΚ.

β) Επίσης, οι χυμοί φρούτων μπορούν να υφίστανται τις κατεργασίες που προβλέπονται στο σημείο 1 στοιχείο β) όταν προορίζονται για την παρασκευή των προϊόντων που ορίζονται στο παράρτημα Ι σημεία 4 και 5.

6. Οι φλοιοί εσπεριδοειδών μπορούν να διατηρούνται σε άλμη.» 18. Στο παράρτημα ΙΙΙ μέρος Α σημείο 1, η τρίτη περίπτωση του πίνακα αντικαθίσταται από το ακόλουθο κείμενο:

1.2 // // // «- χυμοί φρούτων ερυθράς χροιάς // Στα προϊόντα που ορίζονται στο παράρτημα Ι μέρος Α σημεία 1 και 2, όταν λαμβάνονται από ένα ή περισσότερα από τα ακόλουθα φρούτα: κυνόρροδα, φράουλες, βατόμουρα, κόκκινα και κοκκινοπράσινα φραγκοστάφυλα και δαμάσκηνα.» // //

19. Στο παράρτημα ΙΙΙ μέρος Β, το πρώτο εδάφιο του πίνακα αντικαθίσταται από το ακόλουθο κείμενο:

1.2 // // // «- Πηκτίνη και αμυλοπηκτίνη (Ε 440) // Όλα τα προϊόντα που ορίζονται στο παράρτημα Ι· η περιεκτικότητα του τελικού προϊόντος σε πηκτίνη ή/και αμυλοπηκτίνη δεν πρέπει να υπερβαίνει το 1 %.» // //

Άρθρο 2

Τα κράτη μέλη τροποποιούν τις νομοθετικές, κανονιστικές και διοικητικές διατάξεις τους ώστε:

- να επιτραπεί, το αργότερο στις 31 Δεκεμβρίου 1989, το εμπόριο των προϊόντων που ανταποκρίνονται στις διατάξεις της παρούσας οδηγίας,

- να απαγορευθεί, από την 1η Ιανουαρίου 1991, το εμπόριο των προϊόντων που δεν ανταποκρίνονται στις διατάξεις της παρούσας οδηγίας.

Τα κράτη μέλη ενημερώνουν αμέσως την Επιτροπή σχετικά.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 18 Νοεμβρίου 1988.

Για το Συμβούλιο

Η Πρόεδρος

Β. ΠΑΠΑΝΔΡΕΟΥ

(1) ΕΕ αριθ. C 25 της 3. 2. 1987, σ. 8.

(2) ΕΕ αριθ. C 122 της 9. 5. 1988, σ. 39.

(3) ΕΕ αριθ. C 180 της 8. 7. 1987, σ. 18.

(4) ΕΕ αριθ. L 205 της 13. 8. 1979, σ. 5.

(5) ΕΕ αριθ. L 372 της 31. 12. 1985, σ. 50.

(6) ΕΕ αριθ. L 88 της 3. 4. 1986, σ. 40.